มาร์คคุยไทยพร้อมรับมือการลงทุน
มาร์คการันตีนักธุรกิจทั่วโลก หลังเลือกตั้งไทยพร้อมจัดประชุมเวิลด์อีโคโนมิก ฟอรัม
19 ส.ค. 2554

มาร์คการันตีนักธุรกิจทั่วโลก หลังเลือกตั้งไทยพร้อมจัดประชุมเวิลด์อีโคโนมิก ฟอรัม
นายอภิสิทธิ์ เวชชาชีวะ นายกรัฐมนตรี กล่าวสุนทรพจน์ในงานเลี้ยง รับรอง Thailand Lunch ระหว่าง การประชุม World Economic Forum (WEF) on East Asia ครั้งที่ 20 ที่ประเทศอินโดนีเซียว่า ไทยมีความพร้อมในการเป็นเจ้าภาพการประชุม WEF on East Asia ครั้งที่ 21 ในปี 2555 ที่ประเทศไทยจะเป็นเจ้าภาพ
นายกฯ กล่าวว่า วันที่ 3 ก.ค. หลังมีการเลือกตั้งทั่วไป คนไทยจะแสดงให้เห็นว่าไทยเป็นประเทศที่ไม่หยุดนิ่ง ยืดหยุ่นและพร้อมจะพัฒนา นักธุรกิจจะได้เห็นโอกาสธุรกิจของไทยในฐานะคู่ค้าที่น่าเชื่อถือ
นายอภิสิทธิ์ กล่าวว่า ช่วง 3 ปีที่ผ่านมาไทยมีประเด็นท้าทาย แต่ภาคธุรกิจไทยมีการฟื้นตัวที่รวดเร็ว ปัจจัยที่ทำให้เศรษฐกิจไทยขยายตัว คือ พื้นฐานเศรษฐกิจมหภาคที่เข้มแข็ง ปี 2553 เศรษฐกิจไทยขยายตัวถึง 7.8% สูงสุดในอาเซียน สถาบันการเงินมีความเข้มแข็งและจัดการปัญหาเงินเฟ้อได้ดี
นอกจากนี้ ไทยเป็นประตูอาเซียนและเป็นศูนย์กลางอุตสาห กรรมอาหาร ยานยนต์ ปิโตรเคมี และการท่องเที่ยวที่คาดว่าปีนี้จะมีนักท่องเที่ยวมาไทย 18 ล้านคน มีสภาพแวดล้อมเอื้อต่อการลงทุน โดยสหประชาชาติว่าด้วยการค้าและการพัฒนา (อังค์ถัด) จัดให้ไทยอยู่อันดับที่ 11 ของประเทศที่มีความดึงดูดการลงทุนจากต่างประเทศมากที่สุด และอยู่อันดับที่ 12 ในการปกป้องนักลงทุน
นายอภิสิทธิ์ กล่าวอีกว่า ไทยมีโครงสร้างพื้นฐานที่ได้รับการพัฒนามาอย่างต่อเนื่อง โดยในอีก 5-6 ปี จะมีการลงทุนพัฒนาโครงสร้างพื้นฐาน 2.5 หมื่นล้านเหรียญสหรัฐ เพื่อยกระดับโครงสร้างพื้นฐานครั้งใหญ่ของไทย ตั้งแต่พัฒนาท่าเรือน้ำลึก ระบบราง เชื่อมต่อกับทวายเพื่อเชื่อมมหาสมุทร 2 ฝั่งเข้าด้วยกัน และจะลงทุนรถไฟความเร็วสูงจากจีน-ไทย-มาเลเซีย-สิงคโปร์ เพื่อลดต้นทุนการขนส่ง